b'\n_START_ARTICLE_\nKen Olsen\n_START_PARAGRAPH_\nKenneth Harry Olsen (20. helmikuuta 1926 Stratford, Connecticut, Yhdysvallat \xe2\x80\x93 6. helmikuuta 2011) oli yhdysvaltalainen insin\xc3\xb6\xc3\xb6ri, joka perusti tietotekniikkayhti\xc3\xb6 Digital Equipment Corporationin yhdess\xc3\xa4 kollegansa Harlan Andersonin kanssa vuonna 1957. Ennen Digitalia h\xc3\xa4n oli muun muassa toiminut Massachusettsin teknillisen korkeakoulun TX-2-tietokoneprojektin parissa._NEWLINE_Olsen on tunnettu siit\xc3\xa4, ett\xc3\xa4 h\xc3\xa4n vuonna 1977 sanoi, ett\xc3\xa4 \xe2\x80\x9dihmisill\xc3\xa4 ei ole syyt\xc3\xa4 tietokoneeseen kotonaan\xe2\x80\x9d, jonka ymm\xc3\xa4rrettiin v\xc3\xa4\xc3\xa4rin tarkoittavan ett\xc3\xa4 Olsen ei n\xc3\xa4hnyt k\xc3\xa4ytt\xc3\xb6\xc3\xa4 kotitietokoneelle. _NEWLINE_Olsenin vaimo oli suomalainen, Lahdessa syntynyt Eeva-Liisa Aulikki Olsen, o.s. Valve (1924\xe2\x80\x932009). Olsenin kerrotaan suhtautuneen vaihto-opiskelijana Yhdysvaltoihin p\xc3\xa4\xc3\xa4tyneen Valveen hurmaamiseen samalla innolla, jota h\xc3\xa4n my\xc3\xb6hemmin osoitti DEC:in rakentamisessa. Vaikka heid\xc3\xa4n ensitapaamisensa oli ollut lyhyt, Olsen j\xc3\xa4tti tutkijakoulun ja ty\xc3\xb6n MIT:n Whirlwind-tietokoneen parissa kesken lent\xc3\xa4\xc3\xa4kseen Eurooppaan Aulikin per\xc3\xa4ss\xc3\xa4. _NEWLINE_Vanhalla mantereella Olsen el\xc3\xa4tti itsens\xc3\xa4 tekem\xc3\xa4ll\xc3\xa4 t\xc3\xb6it\xc3\xa4 ruotsalaisessa kuulalaakeritehtaassa. Kun pari p\xc3\xa4\xc3\xa4tti my\xc3\xb6hemmin menn\xc3\xa4 naimisiin, joutui Olsen hankkimaan siihen erikoisluvan Yhdysvaltain liittovaltion viranomaisilta, sill\xc3\xa4 Suomeen suhtauduttiin kylm\xc3\xa4ss\xc3\xa4 sodassa ep\xc3\xa4luuloisesti. Pari meni naimisiin 12. joulukuuta 1950 Aulikin pappi-is\xc3\xa4n vihkim\xc3\xa4n\xc3\xa4. Vaikka vaimo pysyikin p\xc3\xa4\xc3\xa4osin liiketoiminnasta erossa, kerrotaan h\xc3\xa4nen muun muassa tehneen vaikutuksen ex-kenraali Georges Doriotiin, joka johti American Research and Development Corporationia, jolta heltisi rahoitus Digital Equipment Corporationin perustamiseksi. Ken ja Aulikki Olsenin perheeseen syntyi kolme poikaa._NEWLINE_Olsen kuoli 84-vuotiaana helmikuussa 2011.'